Na temelju Članka 31. Statuta Planinarskog društva „Dubovac“ Karlovac od 28.studenog 2019. godine

i Pravilnika Komisije za zaštitu prirode Hrvatskog planinarskog saveza Upravni odbor Planinarskog društva „Dubovac“ na svojoj sjednici održanoj \_\_\_\_\_\_\_\_\_\_\_\_\_\_\_\_\_ godine donosi

**PRAVILNIK O RADU**

**SEKCIJE ČUVARA PLANINSKE PRIRODE**

 **I. OPĆE ODREDBE**

**Članak 1.**

(1) Ovim Pravilnikom uređena je organizacija i djelokrug rada Sekcije čuvara planinske prirode PD „DUBOVAC“, ( u daljnjem tekstu Sekcija ) organizacija, prava i obveze te stručno osposobljavanje članova sekcije.

(2) Ukoliko ovim Pravilnikom nisu posebno uređene pojedine odredbe, članovi sekcije u svom radu moraju se pridržavati :

* Statuta PD „DUBOVAC“
* Pravilnika Komisije za zaštitu prirode Hrvatskog planinarskog saveza
* Kodeksa planinarske etike (Pravila ponašanja članova planinarskog društva)
* Zakona o zaštiti prirode

 **Članak 2.**

(1 ) Osnovna zadaća sekcije je promicanje aktivnosti na području zaštite prirode, kao i poticanje te unapređenje djelatnosti zaštite prirode i okoliša s posebnim naglaskom na zaštitu planinskih područja.

(2) Aktivnosti sekcije utvrđuju se Godišnjim planom i programom rada.

(3) Sekcija odgovara za svoj rad Upravnom odboru i predsjedniku Društva.

**Članak 3.**

(1) Sekcija ima svoj znak.

(2) Znak sekcije je okruglog oblika s vanjskim prstenom crvene boje i bijelom središnjicom (oblik i boja planinarske markacije). Znak markacije ugrađen je u šesterokraku zvijezdu s bastionima tamnozelene boje što simbolizira Karlovačku zvijezdu. U vanjskom prstenu crvene boje, s gornje strane, s lijeva na desno je natpis bijelom bojom PLANINARSKO DRUŠTVO a u donjem dijelu prstena je bijelom bojom natpis „DUBOVAC - Karlovac“. U središtu kruga nalazi se crtež spojenih ruku koje „pridržavaju“ runolist i stilizirani prikaz planine (simbol zaštite planine i planinskog krajolika). Na donjem dijelu kruga nalazi se natpis Sekcija čuvara planinske prirode. Svi dijelovi u središtu krug (osim samog runolista koji je bijele boje) zelene su boje kao boje koja simbolizira ekološku svijest same sekcije.



(3) Sekcija za potrebe rada koristi pečat Društva.

 **II. ZASTUPANJE**

**Članak 4.**

(1) Sekciju zastupa i predstavlja pročelnik sekcije.

(2) U slučaju spriječenosti pročelnika, Sekciju zastupa i predstavlja tajnik Sekcije.

 **III. CILJEVI, PODRUČJE DJELOVANJA**

**Članak 5.**

(1) Ciljevi i zadaci sekcije su :

* promicanje, poticanje, razvijanje i unapređenje djelatnosti zaštite prirode s posebnim naglaskom na planinsko područje
* edukacija i informiranje o zaštiti prirode s posebnim naglaskom na očuvanje zaštićenih područja

(2) Sekcija ostvaruje ciljeve i zadatke kroz slijedeće djelatnosti:

* samostalnim planiranjem i organizacijom društvenih akcija čišćenja različitih područja a posebno planinskih
* pokretanjem i organiziranjem djelatnosti za zaštitu i unapređenje planinske prirode i čovjekove

okoline

* u suradnji sa Komisijom za zaštitu prirode HPS-a organizirati akcije čišćenja te edukacije planinara o važnosti zaštite prirode te nenarušavanja prirodnih ljepota i/ili negativnog utjecaja na samu prirodu
* voditi popis članova Sekcije i evidentirati njihovo djelovanje
* poticati uključivanje članova Društva u aktivnosti zaštite prirode
* predlagati Upravnom odboru članove Sekcije za daljnje usavršavanje, školovanje i stručno osposobljavanje sukladno Pravilniku Komisije za zaštitu priride HPS -a
* predlaganje godišnjeg plana rada Sekcije Upravnom odboru Društva
* predlaganje godišnjeg financijskog plana Sekcije Upravnom odboru Društva
* izrada godišnjih izvješća o radu Sekcije za Skupštinu Društva i Komisiju za zaštitu prirode
* suradnja s drugim odsjecima, sekcijama i komisijama Društva
* sudjelovanje u drugim aktivnostima Društva koje zahtjeva predsjednik ili Upravni odbor Društva
* predlaganje članova Sekcije za priznanja HPS-a
* odazivati se na skupove i aktivnosti po pozivu Komisije za zaštitu prirode HPS-a

 **IV. JAVNOST RADA**

 **Članak 6.**

(1) Rad Sekcije je javan.

(2) Javnost rada ostvaruje se nazočnošću na sjednicama Sekcije, upoznavanjem i izvješćivanjem svojih članova i drugih zainteresiranih tijela i organizacija, odnosno javnosti sa radom, programima, odlukama, smjernicama i zaključcima Sekcije putem pisanih izvješća, informacija na mrežnim ( web ) stranicama Društva, u oglasnim ormarićima, na oglasnim pločama, te u javnim medijima,

(3) Sjednice Sekcije su otvorene za javnost. Javnost se samo iznimno može isključiti sa sjednica Sekcije u slijedećim slučajevima :

* kada se raspravlja o pitanjima koja predstavljaju poslovnu tajnu
* kada se zbog osobito važnih razloga to odluči na sjednici Sekcije

**V. ČLANSTVO U SEKCIJI**

**Članak 7.**

(1) Članom Sekcije mogu biti svi članovi Društva spremni aktivno sudjelovati u radu Sekcije.

(2) Članom Sekcije postaje se dobrovoljnim pristupom, a svi članovi Sekcije svojim vlastoručnim potpisom na pristupnicu Sekcije čuvara planinske prirode potvrđuju da će se pridržavati odredaba Pravilnika Sekcije i Statuta Društva.

**Članak 8.**

(1) Članovi sekcije obvezni su :

* nazočiti sjednicama Sekcije
* sukladno Godišnjem planu rada Sekcije sudjelovati na akcijama čišćenja kao i promicanja kulture ponašanja u planini s ciljem minimalnog utjecaja na bio raznolikost planina
* u okviru svojih mogućnosti i sklonosti sudjelovati na akcijama u organizaciji Komisije za zaštitu prirode HPS-a
* sudjelovati na seminarima i drugim oblicima stručnog usavršavanja
* pridržavati se pravila koja su propisana Priručnikom za čuvare planinske priride, Pravilnikom i drugim aktima Komisije za zaštitu prirode HPS-a
* promicati, poticati, razvijati i unapređivati djelatnosti zaštite (planinske) prirode
* paziti da prilikom rada svojim postupcima ne prouzroče štetu na privatnim i javnim dobrima i organizatoru akcije
* brinuti o zaštiti prirode i ekološkom zbrinjavanju otpada tijekom i nakon svake akcije
* pri svakoj akciji nositi iskaznicu Čuvara planinske prirode ako su stekli to pravo

**Članak 9.**

(1) Članovi sekcije imaju pravo :

* aktivno sudjelovati u radu Sekcije, davati prijedloge i donositi odluke
* nošenje znaka Sekcije i znaka Čuvara planinske prirode ako su stekli to pravo
* birati i biti birani na dužnosti u Sekciji
* predstavljati Sekciju u Upravnom odboru Društva
* na podmirenje troškova prijevoza, noćenja i hrane prilikom akcija sekcije sukladno mogućnostima Društva
* korištenja opreme Društva
* sudjelovati u svim akcijama Društva
* na stručno usavršavanje i stjecanje novih znanja i vještina vezano uz zaštitu (planinske) prirode
* na vlastiti zahtjev, iz osobnih razloga, staviti u mirovanje status člana Sekcije do prestanka razloga koji su utjecali na njegovo mirovanje članstva.

**Članak 10.**

(1) Osnovno stručno osposobljavanje članova Sekcije provodi se prema Pravilniku Komisije za zaštite prirode HPS-a i Programu školovanja kadrova HPS-a na tečajevima za Čuvare planinske prirode.

 (2) Trošak – kotizaciju pohađanja tečaja snosi PD „DUBOVAC“.

 (3) Svaki član Sekcije koji je upućen na jedan od tečajeva u organizaciji Komisije za zaštitu prirode o trošku Društva dužan je sudjelovati najmanje na 10 akcija Sekcije u matičnom društvu u periodu 5 godina. Ukoliko iz bilo kojeg razloga, osim više sile, to nije ispunjeno pojedinac je dužan nadoknaditi uložena sredstva Društvu.

**Članak 11.**

 (1) Članovi Sekcije sukladno Statutu Društva stegovno odgovaraju za kršenje odredbi ovog Pravilnika.

 (2) Članovi sekcije su moralno i materijalno odgovorni za svoje postupke i posljedice nastale prilikom

 ostvarivanja zadaća iz djelatnosti zaštite prirode.

 (3) Za štete i nezgode do kojih je došlo od strane drugih osoba ili više sile a zbog postupanja suprotnim odredbama ovog Pravilnika, Statuta Društva, Pravilnika Komisije za zaštitu prirode Hrvatskog planinarskog saveza, Kodeksa planinarske etike, Zakona o zaštiti prirode, voditelji akcija i članovi Sekcije ne snose odgovornost.

**Članak 12.**

(1) Članstvo u sekciji prestaje :

* pisanom izjavom o istupanju iz članstva
* neplaćanjem članarine PD „DUBOVAC“
* smrću
* isključenjem zbog kršenja odredbi dokumenata kojima se regulira rad Sekcije
* prestankom djelovanja sekcije

**V. USTROJSTVO SEKCIJE**

 **Članak 12.**

(1) Sukladno Statutu PD „DUBOVAC“ rad u Sekciji je dobrovoljan društveni rad koji se obavlja u skladu sa načelima javnosti, kolegijalnosti, odgovornosti, informiranosti, reizbornosti i demokratskog odlučivanja.

(2) Sredstva potrebna za rad Sekcije ( materijalna i financijska ) osigurava Društvo temeljem Godišnjeg Plana rada i financijskog plana.

**Skupština Sekcije**

**Članak 13.**

(1) Skupština Sekcije održava se putem sjednica koja može biti redovna i izvanredna.

(2) Svake četiri godine saziva se izborna sjednica Skupštine.

(3) Redovna sjednica Skupština održava se najmanje jednom u godini a izvanredna Skupština po potrebi

(4) Redovna sjednica Skupština mora se održati najkasnije do kraja siječnja tekuće godine za prošlu

godinu.

(5) Sjednicu Skupštine ( redovnu ili izvanrednu ) saziva i istom predsjedava Pročelnik Sekcije, a u slučaju spriječenosti Pročelnika, sjednicu može sazvati i njome predsjedati Tajnik Sekcije.

(6) ) Skupština donosi odluke natpolovičnom većinom glasova nazočnih članova.

 **Pročelnik**

**Članak 14.**

(1) Službeno zastupa, rukovodi i upravlja radom Sekcije sukladno ovom Pravilniku i Statutu Društva

(2) U odsutnosti pročelnika, Sekciju zastupa, rukovodi i upravlja radom Tajnik Sekcije

(3) Upravni odbor Društva, na prijedlog članova sekcije, imenuje pročelnika sekcije na razdoblje od četiri (4) godine, a na istu dužnost može biti biran ponovno

(4) Saziva sjednice Skupštine i sastanke Sekcije

(5) Provodi odluke Sekcije, Upravnog odbora i Skupštine Društva

(6) Koordinira suradnju Sekcije s ostalim odsjecima, sekcijama i komisijama

(7) Brine o izvršenju godišnjeg plana rada i financijskog plana Sekcije

(8) Nakon svake aktivnosti ( radne akcije), najkasnije u roku sedam (7) dana, podnosi izvješće o izvršenim aktivnostima s popisom sudionika i obračunom troškova

(9) Potiče uključivanje članova Društva u aktivnosti zaštite prirode

(10) Temeljem odluke Sekcije predlaže UO članove Sekcije za daljnje usavršavanje, školovanje i stručno osposobljavanje sukladno Pravilniku Komisije za zaštitu prirode HPS -a

(11) Izrađuje i podnosi godišnje izvješće o radu Sekcije UO Društva, Skupštini Društva i Komisiji za zaštitu prirode HPS-a.

(11) Izrađuje i podnosi UO Društva Plan rada i financijski plan Sekcije za slijedeću godinu

(12) Obavlja i druge poslove iz djelatnosti Sekcije

(13) Odgovoran je za svoj rad Sekciji, Upravnom odboru i predsjedniku Društva.

**Tajnik**

**Članak 14.**

(1) U odsutnosti pročelnika, zastupa, rukovodi i upravlja radom Sekcije

(2) Pročelnik Sekcije na prijedlog članova sekcije, imenuje tajnika sekcije na razdoblje od četiri (4) godine, a na istu dužnost može biti biran ponovno.

(3) Obavlja sve tehničko – administrativne poslove sekcije

(4) Voditi popis članova Sekcije, evidentira njihovo djelovanje, stupanj i važenje stručne osposobljenosti

(5) Vodi prepisku Sekcije, priprema materijale za sastanke Sekcije, sjednice Skupštine Sekcije, vodi zapisnike sastanaka i sjednice Skupštine Sekcije

(6) Pomaže pročelniku u izvršavanju odluka, zaključaka i stavova Sekcije i Upravnog odbora Društva

(7) Priprema materijale za izradu godišnjih izvješća i planova o radu Sekcije

(8) Obavlja i druge poslove iz djelatnosti Sekcije

(9) Odgovoran je za svoj rad Sekciji, Upravnom odboru i predsjedniku Društva.

**Članak 16.**

(1) Pročelnik i tajnik Sekcije mogu biti razriješen dužnosti i prije kraja mandata i to:

* na osobni zahtjev
* ako ne izvršavaju zadaće koje su mu povjerene
* ako ne postupaju sukladno ovom Pravilniku i Statutu Društva
* ako svojim postupcima nanesu štetu Sekciji i Društvu ili njegovu ugledu.

 **Sastanak**

**Članak 15.**

(1) Rad Sekcije odvija se kroz sastanke koji se održavaju prema potrebi, a najmanje jednom u tri (3) mjeseca.

(2) Sastanke Sekcije saziva i njima predsjeda pročelnik, a u slučaju njegove spriječenosti sastanke Sekcije saziva i njima predsjeda tajnik.

(3) Sekcija donosi odluke, zaključke i stavove natpolovičnom većinom glasova nazočnih članova

(4) O sastanku Sekcije vodi se zapisnik. Zapisnik na čije odluke nije bilo primjedbi odnosno onaj u kojem su suglasno s prihvaćenim primjedbama izvršene izmjene, smatra se usvojenim. Usvojeni zapisnik potpisuje pročelnik Sekcije

**Članak 16.**

(1) Sekcija prestaje s radom :

* ako ne ispunjava zadaće zbog kojih je osnovana
* ako djeluje suprotno odredbama ovog Pravilnika ili Statuta Društva
* odlukom Skupštine sekcije

(2) Nakon prestanka rada oprema Sekcije ostaje Društvu.

**VI. ZAVRŠNE ODREDBE**

**Članak 17.**

(1) Tumačenje odredaba ovog Pravilnika daje Upravni odbor PD „DUBOVAC“

**Članak 18.**

(1) Ovaj Pravilnik stupa na snagu danom donošenja i potvrđivanja od strane Upravnog odbora Društva.

U Karlovcu, \_\_\_\_\_\_\_\_\_\_\_\_\_\_\_\_\_\_\_.god.



 Upravni odbor PD „ Dubovac “

 predsjednik

 Krešimir Fajdić